**Répcelak Város Önkormányzata Képviselőtestületének**

**15/2011.(VI.1.) önkormányzati rendelete**

**Az anyakönyvi szolgáltatások helyi szabályairól**

Répcelak Város Önkormányzatának Képviselő-testülete az Alaptörvény 32. cikk (1) bekezdés a) pontjában kapott felhatalmazás alapján, valamint az anyakönyvekről, a házasságkötési eljárásról és a névviselésről szóló 1982. évi 17. törvényerejű rendelet 42/A. § (4) bekezdésében meghatározott jogkörében eljárva a következőket rendeli el:

**A rendelet hatálya**

**1. §**

A rendelet hatálya Répcelak Város közigazgatási területén az anyakönyvvezető által a házasságkötéssel kapcsolatban nyújtott szolgáltatásokra terjed ki.

**A házasságkötés helyszíne**

**2. §**

(1) A házasságkötésre alkalmas hivatali helyiségek a következők:

*a)* a Répcelaki Művelődési Ház és Könyvtár házasságkötő terme,

*b)* a Répcelaki Művelődési Ház és Könyvtár nagyterme,

*c)* a Répcelaki Közös Önkormányzati Hivatal nagyterme,

*d)* Evangélikus Templom

*e)* Radó-ház és terasza.

(2) A házasságkötés a hivatali helyiségen kívül az anyakönyvi eljárásról szóló 2010. évi I. törvény (továbbiakban: törvény) szabályai szerint engedélyezhető.

(3) Kereskedelmi, vendéglátó üzletben házasságkötés kizárólag akkor engedélyezhető, ha a szertartás lebonyolítására a vendéglátástól elkülönített helyiség, terület biztosított.

(4) Nyílt vízen, nyílt vízen keresztül megközelíthető építményben, vízi és légi járművön, valamint lakóházban és annak kertjében házasságkötés nem engedélyezhető.

**3. §**

(1) A házasságkötés olyan helyszínen nem engedélyezhető, ahol a méltó megünnepléshez szükséges feltételek a következők szerint nem biztosíthatók:

*a)* a helyszín gondozott, hulladéktól, szaghatástól mentes,

*b)* közlekedési és egyéb zajok a szertartás méltóságát nem zavarhatják meg,

*c)* biztosított az anyakönyv és az anyakönyvvezető védelme káros behatásoktól, így

különösen esőtől, széltől, sérüléstől,

*d)* a házasságkötés résztvevői számára megfelelő nagyságú tér álljon rendelkezésre,

megfelelő bútorzattal, világítással és

*e)* más egyéb tevékenység a szertartást nem zavarhatja meg.

(2) Ha a házasságkötés szabadtéri helyszínen történik, a megfelelő esőmentes helyszín biztosításáról a kérelmezőnek kell gondoskodni. Az esőmentes helyszín megjelölése az engedély megadásának feltétele.

(3) Ha a házasuló állapota közeli halállal fenyeget, vagy szabad mozgásában a bíróság vagy más hatóság döntése miatt korlátozva van, a házasságkötés méltó megünneplésének feltételeit a házasuló tartózkodási helye szerinti intézmény szabályainak figyelembevételével kell biztosítani.

**A házasságkötés ideje**

**4. §**

(1) Házasságot kötni hivatali munkaidőben, az e rendeletben előírtak szerint lehet.

(2)

(3 Hivatali munkaidőn kívül hivatali helyiségben hétfőtől – csütörtökig 16.00 óra és 18.00 óra, pénteken 13.00 óra és 19.00 óra között és szombati napokon 10.00 óra és 19.00 között engedélyezhető a házasságkötés.

(4) Hivatali munkaidőn kívül és hivatali helyiségen kívül zárt épületben, pénteken és szombaton 11.00 és 19.00 óra között engedélyezhető a házasságkötés.

(5) Hivatali munkaidőn kívül és hivatali helyiségen kívül szabadtéren engedélyezett helyszínen május 2. és szeptember 15. között engedélyezhető a házasságkötés, az anyakönyvi és más jogszabályok előírásainak betartásával.

(6) A hivatali helyiségen kívüli házasságkötés csak akkor engedélyezhető ha annak időpontja nem ütközik a hivatalos helyiségbe előjegyzett házasságkötéssel.

**5. §**

(1) Hivatali helyiségben 30 percenként kerülhet sor házasságkötésre.

(2) Hivatali helyiségen kívül egy napon legfeljebb két házasságkötés tartható úgy, hogy a két szertartás kezdő időpontja között legalább 90 perc különbség legyen.

(3) A hivatali időn kívüli házasságkötés időpontját lehetőleg úgy kell engedélyezni, hogy két szertartás közvetlenül kövesse egymást.

**A hivatali helyiségen kívüli házasságkötésre vonatkozó engedélyezési eljárás**

**6. §**

(1) Hivatali helyiségen kívül jegyzői engedéllyel lehet házasságot kötni. Az engedélyezési eljárás során a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni.

(2) Az engedélyezési eljárás kérelemre indul. A kérelemnek tartalmaznia kell a törvényben valamint jelen rendeletben foglalt feltételek biztosítására vonatkozó adatokat, információkat.

**7. §**

(1) A hivatali helyiségen kívüli házasságkötés engedélyezésére irányuló kérelemhez csatolni kell a kérelemben megjelölt helyszín tulajdonosának, üzemeltetőjének, azzal rendelkezni jogosultnak a helyszín biztosításáról szóló nyilatkozatát, vagy a használatról szóló megállapodás egy példányát.

(2) Az engedélyező helyszíni szemle során köteles meggyőződni arról, hogy a kérelemben megjelölt helyszín, illetve esőmentes helyszín megfelel a törvény, valamint e rendelet előírásainak.

(3) Az esőmentes helyszín biztosítása történhet oly módon, hogy megfelelő méretű és minőségű sátor, lábon álló fedett szín vagy egyéb technikai megoldással történik a házasságkötés.

(4)

**8. §**

(1) Répcelaki Közös Önkormányzati Hivatal a külső helyszínen csak az anyakönyvvezető közreműködését biztosítja.

(2) Az anyakönyvvezető a jegyzői engedélytől függetlenül megtagadhatja a házasságkötést, ha annak időpontjában a meghatározott feltételek mégsem teljesülnek.

**A házasságkötés és a kapcsolódó szolgáltatások díjai**

**9. §**

(1) A házasságkötés díjmentes.

(2) Répcelak Város Önkormányzata a házasságkötés ünnepélyessé tétele érdekében általa nyújtott szolgáltatásait térítésmentesen biztosítja.

**10. §**

(1) A házasságkötési eljárás során az anyakönyvvezető köteles közreműködni.

(2) A hivatali munkaidőn kívüli házasságkötésnél közreműködő anyakönyvvezető bruttó 10.000.- Ft/alkalom díjazásra jogosult.

(3)

**Záró rendelkezések**

**11. §**

(1) Jelen rendelet a kihirdetés napját követő napon lép hatályba, de rendelkezéseit a folyamatban lévő eljárásokra is alkalmazni kell.

Répcelak, 2011. május 31.

**Dr. Németh Kálmán sk. Dr. Kiss Julianna sk.**

**polgármester jegyző**

A rendelet kihirdetve: 2011. június 1.

**dr. Kiss Julianna sk.**

**jegyző**

Egységes szerkezetbe foglalva: 2021. október 10.

**dr. Kiss Julianna**

**jegyző**